ส่วนที่ 1

ข้อมูลสรุป (Executive Summary)

สรุปข้อมูลบริษัทที่ออกหลักทรัพย์ 

บริษัท อาดามัส อินคอร์ปอเรชั่น จำกัด (มหาชน) (“บริษัทฯ” หรือ “ADAM”) เดิมชื่อบริษัท อาร์
เค มีเดีย โฮลดิ้ง จำกัด (มหาชน) (“RK”)
มีวัตถุประสงค์เพื่อประกอบธุรกิจการลงทุนในบริษัทย่อยในลักษณะ Holding Company
ซึ่งมีประวัติความเป็นมาและการพัฒนาการของบริษัทฯและบริษัทย่อยที่สามารถสรุปเหตุการณ์ในประเด็นที่สำคัญได้ดังนี้

ในปี 2540 กลุ่มรุ่งธนเกียรติได้จัดตั้งบริษัท อาร์ เค มีเดีย จำกัด (“RKM”)
เพื่อดำเนินการธุรกิจบริหารและการตลาดให้กับสถานีวิทยุคลื่นความถี่ในระบบ F.M. และ
A.M.และจัดตั้งบริษัท อาร์ แอนด์ ที มีเดีย จำกัด (“R&T”)
เพื่อดำเนินธุรกิจผลิตรายการทางโทรทัศน์และวิทยุ ต่อมาในปี 2544 ได้จัดตั้งบริษัท ไอ ที เวิลดิ์
มีเดีย จำกัด (“ITW”) เพื่อดำเนินธุรกิจผลิตรายการทางโทรทัศน์และวิทยุเช่นกัน จากนั้น
ในเดือนตุลาคม ปี 2545 มีการจัดตั้งบริษัท อาร์ เค มีเดีย โฮลดิ้ง จำกัด (“บริษัทฯ”)
ด้วยทุนจดทะเบียนเรียกชำระเต็มจำนวนมูลค่า 50
ล้านบาทโดยมีวัตถุประสงค์เพื่อประกอบธุรกิจการลงทุนในบริษัทย่อยในลักษณะ Holding Company
และบริษัทฯ ได้เข้าซื้อหุ้น RKM และ R&T และ ITW จากผู้ถือหุ้นเดิมของทั้ง 3 บริษัท
ในราคามูลค่าที่ตราไว้ (Par Value) เป็นจำนวนเงินรวม 49.99 ล้านบาท ส่งผลให้ RKM R&T
และ ITW มีสถานะเป็นบริษัทย่อยของบริษัทฯและในปี 2546
บริษัทฯได้ทำการเพิ่มทุนจดทะเบียนโดยเสนอขายหุ้นให้แก่ผู้ถือหุ้นเดิม 2
ครั้งทั้งหมดรวมเป็นทุนจดทะเบียนชำระแล้วทั้งสิ้น 75 ล้านบาท
จากนั้นได้ทำการจดทะเบียนแปรสภาพเป็นบริษัทมหาชนชื่อ บริษัท อาร์ เค มีเดีย โฮลดิ้ง จำกัด
(มหาชน) (“RK” หรือ “บริษัทฯ”) แล้วเพิ่มทุนจดทะเบียน
โดยการเสนอขายหุ้นสามัญแก่ประชาชนทั่วไปจำนวน 25 ล้านหุ้น
บริษัทฯได้เข้าเป็นหลักทรัพย์จดทะเบียนในตลาดหลักทรัพย์ เอ็ม เอ ไอ เมื่อวันที่ 17 พฤศจิกายน
2546 หลังจากนั้นมีการเพิ่มทุนจดทะเบียนของบริษัทฯและบริษัทย่อย ITW ในเดือน มกราคม ปี
2549 บริษัทฯได้จัดตั้งบริษัท เอสไอ ดอท คอม (ประเทศไทย) จำกัด (“SI”)
โดยถือหุ้นในอัตราร้อยละ 25

เดือน ตุลาคมปี 2549 บริษัทฯมีการเปลี่ยนแปลงโครงสร้างผู้ถือหุ้นใหญ่จากกลุ่มรุ่งธนเกียรติเป็น
นายสุนทร มีสุวรรณ
และมีการเปลี่ยนแปลงกรรมการและผู้บริหารระดับสูงรวมทั้งเปลี่ยนแนวทางการดำเนินธุรกิจโดยมุ่งเน้นธุรกิจที่เกี่ยวข้องกับการจัดการแสดงคอนเสิร์ต
ธุรกิจการตลาดบนอุปกรณ์สื่อสารเคลื่อนที่ และ
ธุรกิจอินเตอร์เน็ตและโฆษณาสื่อสารออนไลน์จากนั้นมีการเพิ่มทุนให้แก่ผู้ถือหุ้นเดิมจำนวน 64 .06
ล้านบาทในเดือนมกราคม 2550 เดือน กุมภาพันธ์ 2550 บริษัทฯ ได้นำเงินเพิ่มทุนจำนวน 2.96
ล้านบาทเข้าซื้อหุ้นของ SMILE คิดเป็นสัดส่วนร้อยละ 51 ของทุนชำระแล้ว
ซึ่งบริษัทนี้เป็นบริษัทที่ประกอบธุรกิจบริการซอฟท์แวร์และคอมพิวเตอร์
โดยให้บริการการตลาดผ่านโทรศัพท์มือถือ รวมถึงให้บริการดูแลและจัดทำเว็บไซต์

เดือน มีนาคม 2550 ได้มีมติกำหนดให้บริษัท อาร์ แอนด์ ที มีเดีย จำกัด (R&T)
เป็นบริษัทแกนแทนบริษัท อาร์ เค มีเดีย จำกัด(RKM) ในวันที่ 27 เมษายน 2550
ที่ประชุมสามัญประจำปี 2550 มีมติให้บริษัทฯจำหน่ายหุ้นสามัญที่บริษัทฯ ถืออยู่ทั้งหมดใน RKM ITW
และ SI ให้แก่นายกิตติภัทร์ รุ่งธนเกียรติ ในราคา 23.00 ล้านบาท
และมีมติให้เปลี่ยนชื่อบริษัทจาก บริษัท อาร์ เค มีเดีย โฮลดิ้ง จำกัด (มหาชน) เป็น บริษัท
อาดามัส อินคอร์ปอเรชั่น จำกัด (มหาชน) รวมทั้งเปลี่ยนชื่อย่อในการซื้อขายหลักทรัพย์จาก “RK”
เป็น “ADAM” ต่อมาในวันที่ 8 พฤษภาคม 2550 มีมติให้เข้าร่วมลงทุนในบริษัท เอเซียบิส โซลูชั่น
จำกัด (“ASIABIZ”)
ซึ่งเป็นบริษัทที่ประกอบธุรกิจทางด้านซอฟแวร์ระบบจัดการทางการเงินและบริหารองค์กรโดยการซื้อหุ้นคิดเป็นสัดส่วนร้อยละ
51 ของทุนจดทะเบียนชำระแล้ว โดยใช้เงินลงทุน 14 ล้านบาท
ในเดือนเดียวกันนี้มีการเปลี่ยนชื่อบริษัทแกนจาก บริษัท อาร์ แอนด์ ที มีเดีย จำกัด (“R&T”) เป็น
บริษัท อาดามัส มีเดีย จำกัด (“ADM”)
แล้วเปลี่ยนวัตถุประสงค์การดำเนินงานมามุ่งเน้นธุรกิจทางด้านการบริหารกิจกรรมและการส่งเสริมการตลาด
ซึ่งมีผลตั้งแต่วันที่ 11 พฤษภาคม 2550 เป็นต้นไป

วันที่ 29 มิถุนายน 2550 ที่ประชุมวิสามัญผู้ถือหุ้นของบริษัทฯได้มีมติอนุมัติการซื้อหุ้นสามัญในบริษัท
แอปโซลูท อิมแพค จำกัด (“AI”) ซึ่งประกอบธุรกิจให้บริการและผลิตสื่อโฆษณา เป็นจำนวน
15,000,000 หุ้น หรือคิดเป็นสัดส่วนร้อยละ 100 ของทุนจดทะเบียนและเรียกชำระแล้วของ AI
ในราคาพาร์ 10 บาทต่อหุ้นจากกลุ่มผู้ถือหุ้นเดิมของ AI
โดยเพิ่มทุนจดทะเบียนและจัดสรรหุ้นสามัญเพิ่มทุนของบริษัทฯจำนวน 75,000,000 หุ้น
มูลค่าที่ตราไว้หุ้นละ 1 บาทในราคาเสนอขายหุ้นละ 2 บาท เพื่อเสนอขายให้แก่ผู้ถือหุ้นเดิมของ AI
ในฐานะผู้ลงทุนโดยเฉพาะเจาะจง
และที่ประชุมวิสามัญผู้ถือหุ้นของบริษัทฯได้มีมติอนุมัติการออกและเสนอขายใบสำคัญแสดงสิทธิที่ออกให้แก่ผู้ถือหุ้นเดิม
(ซึ่งรวมถึงกลุ่มผู้ถือหุ้นเดิมของ AI ที่ได้รับการจัดสรรหุ้น) โดยไม่คิดมูลค่าในอัตราส่วน 2
หุ้นสามัญเดิมต่อใบสำคัญแสดงสิทธิ 1 หน่วย

วันที่ 30 สิงหาคม 2550 คณะกรรมการได้อนุมัติให้เพิ่มการลงทุนในหุ้นเพิ่มทุนของ ASIABIZ อีก
10,200 หุ้น ในราคามูลค่าที่ตราไว้ (Par Value) หุ้นละ 100 บาท รวมเป็นเงินลงทุนทั้งสิ้น
1.02 ล้านบาท เพื่อเป็นการรักษาสัดส่วนการถือหุ้น คิดเป็นร้อยละ 51 ของหุ้น ASIABIZ ทั้งหมด

ปัจจุบัน บริษัทฯมีทุนจดทะเบียน ณ วันที่ 31 ธันวาคม 2550 เท่ากับ 403,972,964 บาท
แบ่งเป็นหุ้นสามัญจำนวน 403,972,964 หุ้น มูลค่าที่ตราไว้หุ้นละ 1.00 บาท
โดยมีทุนที่เรียกชำระแล้ว จำนวน 269,315,309 บาท แบ่งเป็นหุ้นสามัญจำนวน 269,315,309
หุ้น มูลค่าที่ตราไว้หุ้นละ 1.00 บาท และเป็นทุนจดทะเบียนที่ยังไม่ชำระอีก 134,657,655 บาท
โดยทุนจดทะเบียนที่ยังไม่ชำระเป็นหุ้นสามัญเพื่อรองรับการแปลงสภาพใบสำคัญแสดงสิทธิครั้งที่ 1
จำนวน 134,657,655 หุ้น เนื่องจากการเสนอขายใบสำคัญแสดงสิทธิครั้งที่ 1 ในครั้งนี้
เป็นการจัดสรรให้กับผู้ถือหุ้นเดิมโดยไม่คิดมูลค่า ในอัตราส่วน 2 หุ้นเดิมต่อ 1
หน่วยใบสำคัญแสดงสิทธิ ดังนั้นบริษัทฯจึงไม่ได้รับเงินจากการเสนอขายใบสำคัญแสดงสิทธิครั้งที่ 1
อย่างไรก็ตาม บริษัทฯจะได้รับเงินเมื่อผู้ถือใบสำคัญแสดงสิทธิมีการใช้สิทธิซื้อหุ้นสามัญในอนาคต
โดยบริษัทฯมีวัตถุประสงค์จะนำเงินที่ได้จากการใช้สิทธิซื้อหุ้นสามัญของผู้ถือใบสำคัญแสดงสิทธิประมาณ
134,657,655 บาท (ถ้าผู้ถือใบสำคัญแสดงสิทธิมีการใช้สิทธิซื้อหุ้นสามัญทั้งจำนวน
ที่ราคาใช้สิทธิหุ้นละ 1 บาท) มาใช้เพื่อเป็นเงินทุนหมุนเวียนของบริษัทฯต่อไป
(โปรดดูรายละเอียดเพิ่มเติมเกี่ยวกับการพัฒนาการที่สำคัญของบริษัทฯและบริษัทย่อยสามารถอ่านเพิ่มเติมได้ในส่วนที่
2 หัวข้อลักษณะการประกอบธุรกิจ)

ณ วันที่ 31 ธันวาคม 2550 บริษัท อาดามัส อินคอร์ปอเรชั่น จำกัด (มหาชน)
ดำเนินธุรกิจหลักด้านสื่อและการโฆษณาผ่านสื่อรูปแบบใหม่
โดยแต่ละสายผลิตภัณฑ์ดำเนินการผ่านบริษัทย่อย 4 บริษัท ดังนี้

โครงสร้างบริษัทฯ และบริษัทย่อย

1. ธุรกิจบริหารกิจกรรมและการส่งเสริมการตลาด: ADM
ซึ่งเป็นบริษัทแกนประกอบธุรกิจจัดการแสดงคอนเสิร์ต โครงการยูลีก และ
ธุรกิจการบริหารเวลาโฆษณาในรายการเพื่อออกอากาศ
ธุรกิจจัดการแสดงคอนเสิร์ตดำเนินการโดยจัดหาศิลปินนักร้องที่มีชื่อเสียงจากต่างประเทศโดยเฉพาะอย่างยิ่งศิลปินและนักร้องชื่อดังจากประเทศเอเชียตะวันออกที่อยู่ในกระแสความนิยมในปัจจุบันเข้ามาแสดงคอนเสิร์ตในประเทศไทย
แม้ว่าธุรกิจนี้จะมีคู่แข่งที่มีลักษณะการประกอบการที่คล้ายคลึงกันกับ ADM อยู่หลายบริษัทแต่ ADM
มีจุดเด่นคือการมีความสัมพันธ์ที่แน่นแฟ้นกับตัวแทนของค่ายศิลปินเกาหลีที่อยู่ในความนิยมจึงมีความได้เปรียบที่จะรักษาส่วนแบ่งทางการตลาดพร้อมทั้งป้องกันคู่แข่งใหม่รายอื่นๆ

นอกจากนี้ ADM ยังได้รับสิทธิ์ผู้จัดกิจกรรมยูลีก ซึ่งประกอบด้วยการแข่งขันฟุตบอล วอลเล่ย์บอล
ดนตรี และมิสยูลีก ระหว่างมหาวิทยาลัยกว่า 30 แห่ง
ซึ่งจะสามารถหารายได้จากการขายสื่อโฆษณา สปอนเซอร์
และการสร้างเนื้อหาของกิจกรรมที่จะมีความต่อเนื่องและสามารถที่จะเป็นลิขสิทธิ์ของ ADAM
ต่อไปในอนาคตและกิจกรรมยูลีกนั้น ยังไม่มีคู่แข่งทางตรงในขณะนี้ แต่อาจมีคู่แข่งขันทางอ้อมได้แก่
กิจกรรมการแข่งขันดนตรี และ กีฬา ในรายการปลีกย่อยอื่นในระดับสถาบันหรือกลุ่มสถาบัน
สำหรับอีกหนึ่งธุรกิจของ ADM คือ ธุรกิจการบริหารเวลาโฆษณาในรายการเพื่อออกอากาศ ปัจจุบันนี้
ADM
มีนโยบายที่จะลดความสำคัญแก่การบริหารเวลาโฆษณาในรายการเพื่อออกอากาศลงเนื่องจากธุรกิจดังกล่าวสร้างรายได้ไม่มากนัก
ในปี 2550 ADM มีสัดส่วนรายได้ร้อยละ 53.86 ของรายได้รวมของกลุ่มบริษัทฯ

2. ธุรกิจให้บริการและผลิตสื่อโฆษณา:AI
ให้บริการด้านการโฆษณาผ่านทางจอภาพในลักษณะภาพเคลื่อนไหว 2 มิติ และ 3 มิติ ณ
จุดขายนอกจากนี้ยังมีบริการให้เช่าจอภาพ 2 มิติและ 3 มิติให้แก่ผู้ให้บริการบริหารจัดงาน
และให้บริการรับออกแบบจัดสร้างภาพและภาพยนตร์ 3 มิติ
และการรับทำโฆษณาทั้งนี้บริษัทฯได้มีการลงทุนใน AI ในเดือน กรกฎาคม 2550
ในส่วนของคู่แข่งที่มีการประกอบธุรกิจสื่อโฆษณาในรูปแบบที่ใกล้เคียงกัน
คือเป็นลักษณะจอแสดงภาพหรือสื่ออื่นๆ ณ. จุดขายแม้จะมีอยู่มากรายแต่ AI
มีข้อได้เปรียบในเรื่องของการมีสัญญาระยะยาวกับห้างสรรพสินค้าในการเป็นผู้ให้บริการโฆษณาภาพเคลื่อนไหว
3 มิติ และการที่ AI พัฒนาการบริการไปสู่สื่อประเภทอื่นๆ เช่น จอภาพ 2 มิติ และ
สื่อโฆษณาประกอบชั้นแสดงสินค้า
ในห้างสรรพสินค้าทำให้สามารถตอบสนองความต้องการของห้างสรรพสินค้า ผู้ซื้อสื่อ
และผู้บริโภคได้ดียิ่งขึ้น ในปี 2550 AI มีสัดส่วนรายได้ร้อยละ 27.32
ของรายได้รวมของกลุ่มบริษัทฯ

3. ธุรกิจการตลาดบนอุปกรณ์สื่อสารเคลื่อนที่ อินเตอร์เน็ต และโฆษณา: SMILE ดำเนินธุรกิจ
การตลาดบนอุปกรณ์สื่อสารเคลื่อนที่ (Mobile
Marketing)ได้แก่การให้บริการรับและส่งข้อความสั้น (short message service: SMS)
กับสถานีวิทยุในระบบ เอฟ เอ็ม และ เอ เอ็ม และทำธุรกิจโฆษณาออนไลน์ได้แก่
การดำเนินการเว็บไซต์วิทยุออนไลน์ (www.radio.in.th)
อย่างไรก็ตามแม้ในภาวะที่เศรษฐกิจมวลรวมของประเทศอยู่ในภาวะถดถอย แต่ยอดการใช้บริการ
Mobile Solutions ก็ยังคงมีแนวโน้มเติบโตในด้านบวกอย่างต่อเนื่องนอกจากนี้ SMILE
ยังดำเนินธุรกิจด้านอินเทอร์เน็ต (Internet Solutions): ประกอบด้วยบริการเว็บโฮสติ้ง
บริการรับจดโดเมน บริการพัฒนาและบริหารเว็บไซต์ ในปี 2550 SMILE มีสัดส่วนรายได้ร้อยละ
13.19 ของรายได้รวมของกลุ่มบริษัทฯ

4.ธุรกิจซอฟแวร์ระบบจัดการทางการเงินและบริหารองค์กร: ASIABIZ
ประกอบธุรกิจการจำหน่ายโปรแกรมสำเร็จรูปต่างๆทางคอมพิวเตอร์
อุปกรณ์ต่างๆเกี่ยวกับคอมพิวเตอร์ รวมทั้งพัฒนาโปรแกรมสำเร็จรูปเพื่อการจำหน่าย
ด้วยประสิทธิภาพการบริหารงานจัดการจากบุคลากรที่มีความเชี่ยวชาญเฉพาะด้านทั้งการออกแบบและพัฒนาซอฟต์แวร์

ปัจจุบัน ASISBIZ มีผลิตภัณฑ์ซอฟท์แวร์ซึ่งสามารถแบ่งได้เป็น 2 กลุ่มได้แก่
ซอฟท์แวร์สำหรับผู้ประกอบการทั่วไป (ERP) และ ซอฟท์แวร์สำหรับสำหรับศูนย์บริการรถยนต์
(Auto Fast) สภาวะการแข่งขันในอุตสาหกรรมนี้มีค่อนข้างสูงและมีคู่แข่งมากราย ASIABIZ
จึงต้องแข่งขันโดยการพัฒนาเทคโนโลยี ตลอดจนสินค้าต่างๆเพื่อให้ล้ำหน้ากว่าคู่แข่งตลอดเวลา เช่น
การพัฒนาที่เน้นหนักซอฟท์แวร์ที่ใช้กับธุรกิจเฉพาะอย่าง
รวมไปจนถึงการให้การบริการหลังการขายที่ตอบสนองความต้องการของลูกค้าได้ เช่น
บริการอัพเกรดโปรแกรมหรือการเพิ่มโปรแกรมที่สำคัญเพื่อเสริมประสิทธิภาพในการทำงานที่มีอยู่เดิมตามความต้องการของลูกค้า
ในปี 2550 ASIABIZ มีสัดส่วนรายได้ร้อยละ 1.97 ของรายได้รวมของกลุ่มบริษัทฯ

โครงการในอนาคต

AIได้ลงนามร่วมกับสำนักงานคณะกรรมการอุดมศึกษาในบันทึกข้อตกลงความร่วมมือการสนับสนุนโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษา
(U-Network) โดยการใช้เทคโนโลยีจอภาพผ่านเครือข่ายสารสนเทศเพื่อพัฒนาการศึกษา
ซึ่งเป็นการให้สิทธิแก่ AI
โดยไม่มีกำหนดระยะเวลาสิ้นสุดในการใช้เครือข่ายเคเบิ้ลใยแก้วความเร็วสูง ( High Speed
Fiber Optic ) ซึ่งเชื่อมต่อระหว่างมหาวิทยาลัยทั่วประเทศ AI
มีแผนที่จะนำจอภาพไปติดตั้งตามสถานที่ต่างๆในมหาวิทยาลัยกว่า 10 แห่งภายในสิ้นปี 2550
โดยมีมูลค่าการลงทุนประมาณ 84
ล้านบาทและจะสามารถรับรู้รายได้จากการบริการสื่อโฆษณาในมหาวิทยาลัยได้ภายในปี 2551

ปัจจัยความเสี่ยง

ADM

1.  ความเสี่ยงจากรายได้จากสปอนเซอร์และการขายตั๋ว

  ธุรกิจการจัดคอนเสิร์ตเป็นธุรกิจที่มีความเสี่ยงเนื่องจากต้องอาศัยการคาดการณ์รายได้ที่แม่นยำและการควบคุมค่าใช้จ่ายที่ดีดังนั้นเพื่อเป็นการกระจายความเสี่ยง
  กลุ่มบริษัทฯจึงเน้นการหารายได้จากแหล่งอื่นเพิ่มเติมได้แก่ รายได้จากเนื้อหา (คอนเท้นต์)
  ที่เกิดจากกิจกรรมประเภทอื่นๆ

2.  ความเสี่ยงจากกระแสความนิยมของผู้บริโภคที่เปลี่ยนแปลง

  กลุ่มบริษัทฯได้วางแผนผลิตและสร้างสรรค์ผลงานให้ตรงกับรสนิยมของลูกค้าเป้าหมายเพื่อพัฒนาผลงานให้มีความสอดคล้องกับกระแสความนิยมโดยการสำรวจความนิยมของผู้บริโภคเพื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มลูกค้าของกิจกรรมการจัดแสดงคอนเสิร์ตและกลุ่มลูกค้าสื่อโฆษณาอยู่ตลอดเวลา

3. ความเสี่ยงจากการบอกเลิกสัญญาการจัดการแสดงคอนเสิร์ต

ADM
มีการจำกัดความเสี่ยงโดยระบุในสัญญาถึงความเสี่ยงอันเกิดจากเหตุการณ์ที่ไม่สามารถควบคุมได้
เช่น เหตุการณ์อันเกิดจากความไม่สงบภายในประเทศ ภัยธรรมชาติ วิกฤตการณ์ทางด้านค่าเงิน
หรือ การไม่สามารถจะจัดการแสดงได้เนื่องจากการบาดเจ็บของนักแสดง ทาง ADM
สามารถทำการขอเลื่อนการแสดงออกไปจนกว่าเหตุการณ์เหล่านั้นจะคลี่คลายลง
ในกรณีที่เกิดเหตุการณ์ที่ ADM
ถูกบอกเลิกสัญญาการจัดการแสดงโดยมิได้เกิดจากเหตุการณ์ที่ไม่สามารถควบคุมได้ ADM
มีสิทธิที่จะดำเนินการตามกฎหมายในการฟ้องร้องเรียกร้องค่าเสียหายตามที่ได้ระบุไว้ในสัญญา

SMILE

1.  ความเสี่ยงเรื่องนโยบายการแบ่งรายได้จากผู้ให้บริการโทรศัพท์เคลื่อนที่

  เนื่องจากผู้ให้บริการโทรศัพท์มือถือเป็นผู้มีอำนาจสิทธิ์ขาดในการกำหนดอัตราส่วนแบ่งรายได้แต่เพียงผู้เดียว
  กลุ่มบริษัทฯ จึงมีความเสี่ยงต่อความเป็นไปได้ที่ผู้ให้บริการจะเปลี่ยนแปลงอัตราส่วนแบ่งดังกล่าว
  ซึ่งเคยเกิดขึ้นมาแล้วกับประเภทของบริการอื่นๆ ที่มีลักษณะใกล้เคียงกัน

2.  ความเสี่ยงจากการได้รับสัญญาใช้บริการระบบ SMS จากสถานีวิทยุรายใหญ่

  เนื่องจากกลุ่มบริษัท ฯ มีสัญญาใช้ระบบ SMS จากกลุ่มสถานีวิทยุรายใหญ่เช่น บริษัท อสมท.
  จำกัด (มหาชน) ซึ่งเป็นบริษัทจดทะเบียนในตลาดหลักทรัพย์ ฯ
  มีข้อกำหนดว่าไม่สามารถทำสัญญาการดำเนินการร่วมกันได้นานกว่า 1 ปี
  กลุ่มบริษัทฯจึงมีนโยบายบริหารและบริการลูกค้าอย่างสำคัญสูงสุดเพื่อทำให้ลูกค้าเกิดความไว้วางใจและพิจารณาให้เป็นผู้ได้รับต่อสัญญาการให้บริการ

3.  ความเสี่ยงจากการตัดราคาในธุรกิจเว็บโฮสติ้ง

  ธุรกิจนี้โดยรวมเป็นธุรกิจที่มีรายได้สม่ำเสมอและเพิ่มขึ้นเรื่อยๆ
  ตามความจำเป็นในการใช้งานเว็บไซต์และอีเมล์ของธุรกิจทั่วไปซึ่งสูงขึ้นอย่างต่อเนื่องแต่ในปัจจุบันนี้มีคู่แข่งรายใหม่ๆเกิดขึ้นมากและมีกรแข่งขันสูงทางด้านราคาอย่างไรก็ตามกลุ่มบริษัทฯ
  ยังคงสามารถรักษาฐานลูกค้าเดิมส่วนใหญ่ไว้ได้โดยการรักษาคุณภาพในการให้บริการ

AI

1.  ความเสี่ยงจากการพึ่งพากลุ่มห้างสรรพสินค้ารายใหญ่

  ณ ปัจจุบัน กลุ่มบริษัทฯได้มีการติดตั้งจอแสดงภาพส่วนใหญ่ไว้กับกลุ่มศูนย์การค้าเดอะมอลล์ ดิ
  เอ็มโพเรียม และ สยามพารากอน ซึ่งหากกลุ่มศูนย์การค้าดังกล่าวไม่ทำการต่อสัญญาแล้ว
  จะทำให้กลุ่มบริษัทฯ ขาดแหล่งที่ตั้งอุปกรณ์การให้บริการสื่อดังนั้นทาง AI
  จึงได้ทำการป้องกันความเสี่ยงไว้แล้วบางส่วนโดยสัญญาบางส่วนเป็นสัญญาระยะยาว เช่น
  สัญญาจอภาพสามมิติเป็นระยะเวลา 10 ปีกับกลุ่มศูนย์การค้า ดิ เอ็มโพเรียม และ
  สยามพารากอน และ สัญญา 5 ปี กับ ศูนย์การค้า เดอะมอลล์ Hoem Fresh Mart และ
  Gourmet Market

  2.
  ความเสี่ยงจากความไม่แน่นอนของภาวะเศรษฐกิจที่มีผลกระทบต่อปริมาณงานการบริการสื่อโฆษณา

  แม้ว่าในช่วงปี 2549 ถึง ปี 2550
  อุตสาหกรรมโฆษณาโดยรวมมีอัตราการเติบโตที่ลดลงอย่างไรก็ตามกลุ่ม
  บริษัทฯมุ่งเน้นที่จะให้บริการสื่อโฆษณารูปแบบใหม่ (Innovative Media)
  ซึ่งสามารถเพิ่มยอดรายได้ในช่วงที่ผ่านมาและให้บริการสื่อในห้างสรรพสินค้า (In-store
  Media) ซึ่งเป็นธุรกิจที่มีอัตราการเติบโตสูงที่สุดในรูปแบบสื่อโฆษณาทั้งหมด

ASIABIZ

1.  ความเสี่ยงจากการเปลี่ยนแปลงด้านเทคโนโลยีอย่างรวดเร็ว

  ผลิตภัณฑ์ซอฟต์แวร์ที่กลุ่มบริษัทฯ
  ผลิตขึ้นมาเองได้มีการกำหนดบุคลากรที่รับผิดชอบงานด้านวิจัยและพัฒนา
  เพื่อทำหน้าที่ในการวิเคราะห์และปรับปรุงพัฒนาซอฟต์แวร์ของกลุ่มบริษัทฯให้มีความสามารถในการตามเทคโนโลยีได้ตลอดเวลา
  โดยที่ผ่านมากลุ่มบริษัทฯไม่เคยเกิดความเสียหายอันเนื่องมาจากเทคโนโลยีที่เปลี่ยนแปลงรวดเร็ว

2.  ความเสี่ยงจากอุตสาหกรรมที่มีการแข่งขันสูงและจำนวนคู่แข่งมาก

  ธุรกิจโปรแกรมประยุกต์เป็นธุรกิจที่คู่แข่งรายใหม่เกิดขึ้นได้เสมอและมักใช้กลยุทธ์ด้านราคาในการแข่งขัน
  กลุ่มบริษัทฯ จึงมีนโยบายในการพัฒนาผลิตภัณฑ์ซอฟต์แวร์ในเชิงลึก
  กล่าวคือจะเน้นการพัฒนาซอฟต์แวร์ที่เชื่อมโยงการใช้งานกับโปรแกรมที่มีอยู่เพื่อเพิ่มขีดความสามารถให้กับผลิตภัณฑ์เดิมให้ตอบสนองความต้องการของตลาดและลูกค้าได้

3.  ความเสี่ยงจากการลอกเลียนแบบผลิตภัณฑ์ของกลุ่มบริษัทฯ

  ผู้พัฒนาระบบได้ทำการใส่รหัสลับซึ่งเป็นการป้องกันทำให้ลูกค้าไม่สามารถเข้าถึง Source Code
  ของแต่ละโปรแกรมได้เพื่อเป็นการป้องกันมิให้ลูกค้าลอกเลียนแบบไปใช้ในหน่วยงานหรือสถานที่อื่นๆนอกเหนือจากสถานที่ที่ได้กำหนดไว้ตามสัญญาเท่านั้น

ฐานะการเงินและผลการดำเนินงาน

ฐานะการเงินและผลการดำเนินงานที่สำคัญจากงบการเงินรวมของบริษัท

  (หน่วย: พันบาท)

  ------------------------- ---------------------- -----------------------
                            งบการเงินรวม            

                            ปี 2549                 ปี 2550

  รายได้จากการขายและบริการ    167,859                263,836

  รายได้รวม                  171,090                278,259

  กำไรขั้นต้น                  (29,562)               22,173

  กำไรสุทธิ                   (140,825)              (47,732)

  สินทรัพย์รวม                 132,481                326,010

  หนี้สินรวม                   90,670                 65,260

  ส่วนของผู้ถือหุ้น - สุทธิ         41,811                 260,750
  ------------------------- ---------------------- -----------------------

  ในปี 2550 กลุ่มบริษัทฯสามารถทำรายได้จากการขายและบริการ 263.84 ล้านบาท
  มาจากธุรกิจหลักคือ ธุรกิจจัดคอนเสิร์ตและกิจกรรม
  และบริการสื่อโฆษณาคิดเป็นสัดส่วนรายได้รวมกันร้อยละ 74.12 ของรายได้รวม และในปี 2549
  กลุ่มบริษัทฯมีรายได้รวม 171.09 ล้านบาท มาจากธุรกิจหลักคือ ธุรกิจสื่อโฆษณาทางวิทยุ
  คิดเป็นสัดส่วนรายได้ร้อยละ 78.58 ของรายได้รวม
  ซึ่งการเปลี่ยนแปลงโครงสร้างรายได้นี้เป็นผลมาจากการเปลี่ยนแปลงกลุ่มผู้บริหาร
  คณะกรรมการและนโยบายการดำเนินงานที่กล่าวมาแล้ว โดยในปี 2550
  บริษัทฯเริ่มมีรายได้จากสองธุรกิจใหม่ได้แก่รายได้จากการจัดคอนเสิร์ตและกิจกรรม และ
  ธุรกิจบริการสื่อโฆษณา

  ในปี 2550 กลุ่มบริษัทฯ มีกำไรขั้นต้น และขาดทุนสุทธิเท่ากับ 22.17 ล้านบาท และ 47.73
  ล้านบาทตามลำดับ เทียบกับ งวดสิ้นปี 2549 ที่กลุ่มบริษัทฯ มีขาดทุนขั้นต้น และขาดทุนสุทธิ
  29.56 ล้านบาท และ 140.83 ล้านบาทตามลำดับ
  ซึ่งการกลับมามีกำไรขั้นต้นและการมีขาดทุนสิทธิลดลง 93.10 ล้านบาทคิดเป็นร้อยละ 66.11
  มีสาเหตุหลักมาจากการการเปลี่ยนแปลงโครงสร้างการประกอบธุรกิจโดยได้ทำการยกเลิกการประกอบธุรกิจสื่อโฆษณาบนโทรทัศน์และวิทยุ
  ซึ่งมีผลประกอบการที่ขาดทุนอย่างต่อเนื่องและหันมาประกอบธุรกิจการจัดคอนเสิร์ตและกิจกรรม
  และธุรกิจบริการสื่อโฆษณา ซึ่งเป็นธุรกิจหลักที่สามารถสร้างรายได้และกำไรให้กับกลุ่มบริษัทฯ
  จนสามารถกลับมามีผลกำไรขั้นต้น

ณ วันที่ 31 ธันวาคม 2550 บริษัทฯ มีสินทรัพย์รวม 326.01 ล้านบาท หนี้สินรวม 65.26 ล้านบาท
และส่วนของผู้ถือหุ้นของบริษัทใหญ่ 252.97 ล้านบาท เทียบกับ ณ สิ้นปี 2549 บริษัทฯ
มีสินทรัพย์รวม 132.48 ล้านบาท หนี้สินรวม 90.67 ล้านบาท และส่วนของผู้ถือหุ้นของบริษัทใหญ่
41.81 ล้านบาท โดยส่วนของผู้ถือหุ้นที่เพิ่มขึ้นมาในปี 2550
เกิดจากการเพิ่มทุนจดทะเบียนโดยการขายหุ้นให้แก่ผู้ถือหุ้นเดิมของบริษัทฯ ในช่วงเดือน มกราคม
2550 เป็นจำนวนเงิน 108.89 ล้านบาท และจากการเพิ่มทุนจดทะเบียน
โดยการขายหุ้นให้แก่ผู้ถือหุ้นเดิมของ AI ในช่วงเดือน กรกฎาคม 2550 เป็นจำนวนเงิน 150
ล้านบาท และเดือนธันวาคม 2550 ได้มีมติที่ประชุมวิสามัญผู้ถือหุ้น
ให้โอนทุนสำรองตามกฎหมายและส่วนเกินมูลค่าหุ้นจำนวน 3.50 ล้านบาทและ 178.41 ล้านบาท
ตามลำดับ เพื่อชดเชยผลขาดทุนสะสม